Document ID: 32010R0454

KOMISIJAS REGULA (ES) Nr. 454/2010
(2010. gada 26. maijs)
par pārejas pasākumiem atbilstoši Eiropas Parlamenta un Padomes Regulai (EK) Nr. 767/2009 attiecībā uz barības marķēšanas noteikumiem
(Dokuments attiecas uz EEZ)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Eiropas Parlamenta un Padomes 2009. gada 13. jūlija Regulu (EK) Nr. 767/2009 par barības laišanu tirgū un lietošanu (1) un jo īpaši tās 32. panta 4. punktu,
tā kā:
(1)
Regulā (EK) Nr. 767/2009 noteikta pilnīga ES noteikumu pārskatīšana attiecībā uz barības sastāvdaļu un barības maisījumu tirdzniecības noteikumiem, un tās 32. panta 4. punktā paredzēti pasākumi, lai atvieglotu pāreju uz jaunajiem noteikumiem.
(2)
Regulā (EK) Nr. 767/2009 paredzētie marķēšanas noteikumi jāpiemēro no 2010. gada 1. septembra. Tas nozīmētu straujas pārmaiņas un nenodrošinātu plūstošu pāreju barības nozares uzņēmumiem, kas laiž barību tirgū. Marķējuma dizaina un ražošanas pārorientēšana un esošo iekārtu pārveidošana pa dienām šiem uzņēmējiem izmaksātu dārgi. No tā izrietošais apgrūtinājums nebūtu proporcionāls izmaiņu mērķim. Tādēļ ir lietderīgi noteikt pārejas periodu, kurā līdz 2010. gada 1. septembrim barību var marķēt atbilstoši Regulai (EK) Nr. 767/2009.
(3)
Attiecībā uz barību, kas paredzēta lolojumdzīvniekiem, tirgū pieejams milzīgs daudzums dažādu produktu ar īpašām etiķetēm. Salīdzinājumā ar esošajiem noteikumiem par lolojumdzīvnieku barības marķēšanu izmaiņas šo produktu marķēšanā tiks ieviestas tikai ar Regulas (EK) Nr. 767/2009 15. panta f) punktu, 17. panta 1. punkta f) apakšpunktu un 19. pantu; šīs būs tikai nelielas izmaiņas un neietekmēs drošumu. Lai attiecīgajiem barības nozares uzņēmumiem nodrošinātu plūstošu pāreju, ir pamats noteikt viena gada pārejas periodu, kura laikā var turpināt izmantot esošās lolojumdzīvnieku barības etiķetes pēc 2010. gada 1. septembra.
(4)
Šajā regulā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,
IR PIEŅĒMUSI ŠO REGULU.
1. pants
Atkāpjoties no Regulas (EK) Nr. 767/2009 33. panta otrās daļas un neskarot Padomes Direktīvu 79/373/EEK (2), Direktīvu 82/471/EEK (3), Direktīvu 93/74/EEK (4) un Direktīvu 96/25/EK (5), barību, kas marķēta saskaņā ar Regulu (EK) Nr. 767/2009, var laist tirgū no šīs regulas spēkā stāšanās datuma.
2. pants
Atkāpjoties no Regulas (EK) Nr. 767/2009 33. panta otrās daļas, lolojumdzīvniekiem paredzētu barību, kas marķēta saskaņā ar Direktīvu 79/373/EEK un Padomes Direktīvas 70/524/EEK (6) 16. pantu, var laist tirgū līdz 2011. gada 31. augustam. Pēc minētā datuma tā var palikt apgrozībā, līdz krājumi izbeidzas.
3. pants
Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2010. gada 26. maijā

Labels: 3
15
6